Matforgiftede Melanie (18) vant internasjonal tennisturnering
– Jeg fikk matforgiftning, så første natt var tøff og etter første kamp så følte jeg meg ikke på topp. Jeg er veldig stolt over at jeg klarte å komme meg igjennom det, sier Melanie Stokke til VG. Til tross for hun ble matforgiftet, kastet opp fem ganger under den første kampen, fikk kramper fordi hun var dehydrert, og hovnet opp ansiktet sitt på grunn av myggstikk rundt øyet, kjempet hun seg helt til finalen. Der slo hun kroatiske Iva Primorac, som var på hjemmebane, 5-7, 6-3, 6-4. – En tøff finale med en god motstander. Hun fikk det beste ut av meg. Det var herlig å få oppleve det øyeblikket i dag, sier 18-åringen. Ekspert om norsk tennis: – Beste årgang på mange årITF $10000-turneringen er det laveste nivået på tennisens proffskala. – Men det er sterkt å vinne når du er så ung, sier Melanies far og manager, Tom Stokke. Dette var hennes tredje ITF $10000-seier. Stokke er for øyeblikket rangert som nummer 440 i verden, med 426. plass som sin beste plassering. I løpet av året er målet å være blant verdens 250 beste kvinnelige tennisspillere, men på lang sikt setter hun ikke grenser. – Man kan nå så langt man vil så lenge man tror. Det finnes ingen grenser. Det er kun deg selv som kan sette grenser. Jeg bare tar dag for dag. Jeg vil selvfølgelig bli blant de beste i verden, det er noe jeg jobber mot, sier tennistalentet.Pappa Tom bekrefter ambisjonene. – Hennes mål er å leve av tennis, hvis hun skal leve av tennis må hun bli topp 50 i verden, sier han. – Tror du at hun klarer det? – Det må hun klare. Hun har lagt ned et enormt arbeid til nå, har en enorm arbeidsmoral, er lojal mot idretten sin, så hun gjør ikke dette for moro skyld, hun gjør det for å nå sitt mål. Djokovic vant US Open: – De elsker vinnere her Melanie, som fyller 19 år i oktober, har sin base i Spania, hvor hun har bodd og trent i fire år med en heltidsengasjert topptrener. Ifølge faren trener hun mellom seks og åtte timer hver dag. På spørsmål om hvor hun får motivasjonen fra, svarer Melanie: – Fra at jeg hele tiden vil forbedre meg selv. Etter hver treningsdag har jeg en gjennomgang, og etter hver kamp ser jeg video, og får motivasjon av å forbedre alle detaljer hele tiden. Jeg vokser som person på banen, og er ivrig etter å lære.
Melanie Stokke (18) slet med kraftig matforgiftning, og kastet opp fem ganger i sin første kamp. Likevel endte det med seier i 10.000 dollar-turneringen i Bol, Kroatia.